Author: administrator
Last saved by: tapferova
Company: Abyss

Dôvodová správa

A. Všeobecná časť
 
           Predložený návrh zákona, ktorým sa Železničná polícia začleňuje do Policajného zboru   sa predkladá v súlade s Programovým vyhlásením vlády Slovenskej republiky na obdobie rokov 2010-2014.
            
Ministrovi vnútra Slovenskej republiky sú v súčasnosti podriadené dva ozbrojené bezpečnostné zbory: Policajný zbor a Železničná polícia.   
 
Pôsobnosť Železničnej polície podľa § 2 zákona č. 57/1998 Z. z. o Železničnej polícii v znení neskorších predpisov (ďalej len „zákon o Železničnej polícii“) je porovnateľná s plnením úloh Policajného zboru podľa § 2 zákona Národnej rady Slovenskej republiky č. 171/1993 Z. z. o Policajnom zbore v znení neskorších predpisov (ďalej len „zákon o Policajnom zbore“) s tým rozdielom, že Železničná polícia pôsobí len v obvode železničných dráh. 
 
Osobitnú pôsobnosť Železničnej polície, predovšetkým na úseku dohľadu nad bezpečnosťou a plynulosťou železničnej dopravy v obvode železničných dráh a pri podieľaní           sa na zisťovaní a objasňovaní príčin ohrozovania bezpečnosti a plynulosti železničnej dopravy v obvode železničných dráh, ktorú doteraz Policajný zbor nemá, je potrebné prevziať medzi úlohy Policajného zboru a zabezpečiť tak kontinuitu pri začleňovaní Železničnej polície                   do Policajného zboru. 
 
Organizačnú štruktúru Policajného zboru upravuje § 4 zákona o Policajnom zbore,  podľa ktorého Policajný zbor sa člení na službu justičnej polície, službu kriminálnej polície, službu finančnej polície, službu poriadkovej polície, službu dopravnej polície, službu ochrany objektov, službu cudzineckej polície, službu hraničnej polície, službu osobitného určenia, službu ochrany určených osôb a inšpekčnú službu; organizačnou súčasťou Policajného zboru je aj útvar kriminalisticko-expertíznych činností, ktorý vykonáva odbornú činnosť a znaleckú činnosť. Služby Policajného zboru pôsobia v rámci útvarov Policajného zboru, ktoré zriaďuje a zrušuje minister vnútra Slovenskej republiky; zároveň určuje náplň ich činností a vnútornú organizáciu. Útvary Policajného zboru sú organizované spravidla podľa organizácie súdov.
 
Organizačnú štruktúru Železničnej polície upravuje § 4 zákona o Železničnej polícii, podľa ktorého v Železničnej polícii pôsobí poriadková služba, operatívna služba, služba ochrany objektov a služba kynológie. Služby Železničnej polície pôsobia v rámci útvarov Železničnej polície, ktoré sú zriadené v obvode železničných dráh. Podľa § 3 zákona č. 513/2009 Z. z. o dráhach a o zmene a doplnení niektorých zákonov obvod dráhy zriaďuje špeciálny stavebný úrad v stavebnom povolení alebo stavebný úrad vo vyvlastňovacom rozhodnutí. Ak z tohto rozhodnutia nevyplýva inak, obvod železničnej dráhy je tri metre od vonkajšieho okraja telesa železničnej dráhy a stavieb, konštrukcií a pevných zariadení, ktoré sú jej súčasťou. Obvod dráhy vzniká dňom nadobudnutia právoplatnosti stavebného povolenia alebo vyvlastňovacieho rozhodnutia a zaniká dňom nadobudnutia právoplatnosti rozhodnutia o zrušení dráhy. Podľa              § 5 zákona o Železničnej polícii minister vnútra Slovenskej republiky určuje organizáciu                    a riadenie Železničnej polície a zriaďuje útvary Železničnej polície.
 
Začlenenie Železničnej polície do Policajného zboru bude vykonané v súlade s § 4 ods. 2 zákona o Policajnom zbore, podľa ktorého útvary Policajného zboru zriaďuje a zrušuje minister; zároveň určuje náplň ich činností a vnútornú organizáciu. Poriadkovú službu Železničnej polície, operatívnu službu Železničnej polície, službu ochrany objektov Železničnej polície a službu kynológie Železničnej polície minister vnútra Slovenskej republiky primerane začlení do útvarov Policajného zboru. Navrhuje sa vytvoriť službu železničnej polície, ktorá bude taktiež primerane začlenená do útvarov Policajného zboru. Predpokladá sa, že začlenením Železničnej polície do Policajného zboru sa využije odbornosť príslušníka Železničnej polície na úseku služobnej činnosti, ktorú doteraz vykonával. 
 
Rovnako aj iné služobné činnosti príslušníkov Železničnej polície budú obdobne primerane využité na rovnakom úseku v podmienkach Policajného zboru, ako napríklad odbornosť povereného príslušníka Železničnej polície v trestnom konaní, odbornosť pri objasňovaní priestupkov,  odbornosť referenta vykonávajúceho personálne činnosti a pod. 
 
Ministrom vnútra Slovenskej republiky je zriadená odborná komisia, ktorá bude mať             za úlohu zrealizovať proces začlenenia Železničnej polície do Policajného zboru na úrovni Ministerstva vnútra Slovenskej republiky a ktorá na základe dôkladnej analýzy bezpečnostnej situácie, rizikovosti a nápadu trestnej činnosti prehodnotí súčasný stav výkonných a špecializovaných útvarov Policajného zboru s cieľom posilniť tabuľky zloženia a počtov Policajného zboru. Tabuľkové miesta príslušníkov Policajného zboru, ktoré budú začlenené             zo Železničnej polície do organizačnej štruktúry Policajného zboru budú prednostne použité v priamom výkone služby. 
 
Návrhom zákona sa predpokladá zlepšenie terajšieho stavu bezpečnostnej situácie nielen v oblasti železničnej dopravy, ale aj v iných oblastiach, pretože začlenením Železničnej polície do Policajného zboru dôjde k zjednoteniu obidvoch ozbrojených bezpečnostných zborov, ktoré umožní operatívnejšie používanie síl a prostriedkov na plnenie úloh uložených zákonom. Začlenením Železničnej polície do Policajného zboru dôjde k posilneniu výkonných zložiek ozbrojeného bezpečnostného zboru na úkor jeho riadiaceho aparátu. Práve táto racionálnosť a efektívnosť pri používaní síl a prostriedkov pri plnení zákonných úloh sú relevantnými dôvodmi na začlenenie Železničnej polície do Policajného zboru.   
            
Súčasťou návrhu zákona sú aj novely niektorých zákonov, ktoré sa svojím obsahom priamo dotýkajú začlenenia Železničnej polície do Policajného zboru; sú to zákony, kde má Železničná polícia rozdielne postavenie ako Policajný zbor, zákony, ktoré Železničnej polícii ustanovujú určité kompetencie, resp. oprávnenia a zákony, kde by mechanické nahradenie slov mohlo spôsobovať významové nejasnosti (napr. Trestný zákon, Trestný poriadok, zákon Slovenskej národnej rady č. 372/1990 Zb. o priestupkoch v znení neskorších predpisov, zákon            o Policajnom zbore, zákon č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky                    a Železničnej polície v znení neskorších predpisov, zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov, zákon                              č. 513/2009 Z. z. o dráhach a o zmene a doplnení niektorých zákonov, zákon č. 514/2009 Z. z. o doprave na dráhach).
 
Návrh zákona je v súlade s Ústavou, ústavnými zákonmi, medzinárodnými zmluvami, ktorými je Slovenská republika viazaná a zákonmi a súčasne je v súlade s právom Európskej únie.
 
Návrh zákona nebude mať dopady na verejné financie, nebude mať ekonomický                  ani environmentálny vplyv, ani vplyv na  zamestnanosť a podnikateľské prostredie,                          či informatizáciu spoločnosti. 

Návrh zákona bol podľa § 33 ods. 2 zákona č. 532/2004 Z. z. o rozpočtových pravidlách verejnej správy a o zmene a doplnení niektorých zákonov prerokovaný s Ministerstvom financií Slovenskej republiky.